Groot onderbreking by MicrosoftArgieffoto (Foto: Pixabay) Microsoft het bevestig dat hy ’n onderbreking ondersoek wat veroorsaak het dat duisende gebruikers wêreldwyd geen toegang tot die webwerf se dienste, wat Teams en Outlook insluit, kon kry nie. Microsoft het op Twitter bevestig dat ŉ moontlike netwerkprobleem geïdentifiseer is en nagegaan word en dat meer inligting mettertyd bekendgemaak sal word. We've identified a potential networking issue and are reviewing telemetry to determine the next troubleshooting steps. You can find additional information on our status page at https://t.co/pZt32fOafR or on SHD under MO502273. — Microsoft 365 Status (@MSFT365Status) January 25, 2023 Dit is onduidelik hoeveel gebruikers geraak word, maar Downdetector.com – wat onderbrekings opspoor deur ŉ reeks bronne, onder meer gebruikersverslae – het duisende klagtes ontvang van mense wat probleme met Teams, Outlook, Microsoft 365 en Xbox Live ondervind. Microsoft Exchange Online, SharePoint Online en OneDrive for Business was ook van die dienste wat geraak is, volgens die maatskappy se statusbladsy. Sky News berig daar was Woensdag van 08:00 af sowat 5 000 voorvalle van tegniese probleme met die e-posplatform Outlook in die Verenigde Koninkryk aangemeld en 2 173 mense het probleme met Teams aangemeld. Gebruikers in gebiede soos Manchester, Londen, Birmingham, Norwich, Oxford, Brighton en Cardiff het ook probleme aangemeld. Die webwerf het ook meer as 3 900 voorvalle aangetoon van mense wat probleme met Microsoft-spanne in Indië en meer as 900 in Japan ondervind het. Onderbrekingsverslae is ook uit Australië en die Verenigde Arabiese Emirate ontvang. Tydens die onderbreking kon die meeste gebruikers nie met hul e-pos op Outlook boodskappe stuur of by oproepe op Teams aansluit nie. Dit het kantoorwerkers gedwing om terug te keer na persoonlike vergaderings en om ander sosialemediaplatforms te gebruik om met mekaar te kommunikeer. Microsoft Teams word wêreldwyd deur meer as 280 miljoen mense gebruik en vorm ŉ integrale deel van daaglikse bedrywighede van sakeondernemings en ander instansies wat die diens gebruik om oproepe te maak, vergaderings te skeduleer en hul werkvloei te organiseer. AFP berig die onderbreking kom nadat Microsoft – wat meer as 220 000 mense in diens het – verlede week planne aangekondig het om 10 000 werkers af te lê. Satya Nadella, uitvoerende hoof van Microsoft, het verlede week gesê dat hy ongeveer 5% van die maatskappy se arbeidsmag gaan afdank, enkele dae voordat hy etlike miljarde dollar gemaak het met OpenAI, die maatskappy agter die omstrede kletsbot ChatGPT. Afleggings is ook onlangs by ander tegnologiereuse – soos Spotify – waargeneem, met maatskappye wat talle aanstellings tydens die Covid-19-pandemie omgekeer het toe die vraag na tegnologiese produkte bykans ontplof het.